Henstilling med henblik på RÅDETS AFGØRELSE om Den Europæiske Kulturhovedstad i år 2007

(forelagt af Kommissionen)

BEGRUNDELSE

Europa-Parlamentets og Rådets afgørelse nr. 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005-2019 [1] fastlægger proceduren for udpegelse af Den Europæiske Kulturhovedstad fra 2005 og fremover.

[1] EFT L 166 af 1.7.1999, s. 1, i det følgende benævnt "afgørelsen".

I henhold til artikel 2 i afgørelsen udpeges en by i en medlemsstat til Europæisk Kulturhovedstad efter tur, i overensstemmelse med den rækkefølge, der er fastsat i bilag I til afgørelsen.

Senest fire år før starten på det pågældende arrangement forelægger den pågældende medlemsstat byens eller byernes ansøgning(er) for Europa-Parlamentet, Rådet, Kommissionen og Regionsudvalget.

Kommissionen indkalder hvert år en jury, som udarbejder en rapport om ansøgningen/ ansøgningerne i lyset af nærværende aktions mål og karakteristika. Denne jury består af uafhængige højtstående personer, som er eksperter med baggrund inden for den kulturelle sektor. Juryen forelægger sin rapport for Kommissionen, Europa-Parlamentet og Rådet.

Europa-Parlamentet kan inden for en frist på tre måneder fra modtagelsen af rapporten fremsende en udtalelse om ansøgningen eller ansøgningerne til Kommissionen. Europa-Parlamentet har udtrykkelig anført, at det for 2007 ikke har til hensigt at fremsende en udtalelse [2].

[2] Jf. "Betænkning om forslag til Europa-Parlamentets og Rådets afgørelse om ændring af afgørelse 1419/1999/EF", ordfører Michel Rocard, PE 334.052, Begrundelse, side 10.

Rådet, der træffer afgørelse på grundlag af en henstilling, som Kommissionen udarbejder i lyset af juryens rapport, udpeger officielt byen som Europæisk Kulturhovedstad for det år, ansøgningen vedrører.

Endvidere anføres det i artikel 4, at "europæiske tredjelande kan deltage i denne aktion. Hvert af disse lande kan indstille en by til at blive udpeget som Europæisk Kulturhovedstad, idet de underretter Europa-Parlamentet, Rådet, Kommissionen og Regionsudvalget herom."

I overensstemmelse med artikel 2 og bilag I underrettede Luxembourg institutionerne inden udgangen af 2002 om Luxembourgs ansøgning (i partnerskab med "Grande Région").

Juryen for 2007 holdt sit første møde den 14. maj 2003 i Bruxelles for at behandle Luxembourgs ansøgning.

Juryen kunne ikke godkende ansøgningen i den daværende udformning, da ansøgningen var for udetaljeret på alle niveauer. Juryen anbefalede, at ansøgningen blev ændret med udgangspunkt i de kriterier, som findes i afgørelsens artikel 3 og bilag II. Den besluttede at mødes igen, når der forelå en ændret ansøgning.

Samtidig forelagde Rumænien i overensstemmelse med artikel 4 en ansøgning fra Sibiu.

Juryen holdt møde den 5. april 2004 for at behandle begge ansøgninger. Denne behandling omfattede høring af repræsentanter fra henholdsvis Luxembourg og Sibiu. Juryen forelagde sin rapport for Kommissionen den 14. april 2004. På juryens anmodning fremsendte Kommissionen den til de øvrige institutioner [3].

[3] Det bør bemærkes, at Artikel 4 i beslutningen ikke nødvendiggør en undersøgelse af et tredjelands ansøgning af panelet. Kommissionen anser dog dette for at være en god praksis.

På grundlag af en samlet evaluering af de to byers ansøgninger vedtog juryen enstemmigt i overensstemmelse med afgørelsens artikel 2 at anbefale Den Europæiske Unions institutioner, at Luxembourg skal være Europæisk Kulturhovedstad i 2007.

Med hensyn til den ansøgning, som Sibiu havde forelagt, påpegede juryen i sin rapport en lang række forhold og aspekter, der skal forbedres i overensstemmelse med de kriterier, som afgørelsen indeholder bestemmelser om: strukturer skal udvikles, en kommunikations- og markedsføringsstrategi skal gennemføres, samarbejdet skal styrkes på europæisk plan og budgettet skal bekræftes.

Ikke desto mindre og under hensyntagen til, at Luxembourg understregede, at byen er rede til at bistå Sibiu/Hermannstadt med videreudvikling af programmet, var det juryens opfattelse, at ansøgningen fra Sibiu/Hermannstadt fortjener støtte, og den besluttede derfor at støtte Sibiu/Hermannstadts ansøgning om at blive Europæisk Kulturhovedstad i 2007 under forudsætning af, at der opnås betydelige forbedringer inden udgangen af 2005.

For at sikre, at der opnås forbedringer, nævnte juryen i sin rapport, at den tilbyder repræsentanterne fra Sibiu/Hermannstadt opfølgende støtte. Den tilbyder dem således at mødes med dem igen i februar næste år for at rådgive dem og evaluere udviklingen.

I overensstemmelse med artikel 2, stk. 3, i afgørelse nr. 1419/1999/EF forelægger Kommissionen vedlagte henstilling for Rådet om den officielle udnævnelse af Luxembourg til Europæisk Kulturhovedstad for 2007. Kommissionen forelægger, i overensstemmelse med artikel 4 i samme afgørelse, henstilling om at Sibiu udnævnes til Europæisk Kulturhovedstad for 2007. Den bemærker imidlertid juryens indstilling, at der inden udgangen af 2005 opnås betydelige forbedringer til Sibiu's program of forventer that organisatørerne godtager juryens tilbud om et follow-up møde i 2005.

Henstilling med henblik på RÅDETS AFGØRELSE om Den Europæiske Kulturhovedstad i år 2007

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets afgørelse nr. 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005-2019 [4], særlig artikel 2, stk. 3, og artikel 4,

[4] EFT L 166 af 1.7.1999, s. 1

under henvisning til juryens rapport af april 2004 til Kommissionen, Europa-Parlamentet og Rådet i overensstemmelse med artikel 2, stk. 2, i afgørelse nr. 1419/1999/EF,

under henvisning til forslag fra Kommissionen af ..................... 2004 -

TRUFFET FØLGENDE AFGØRELSE:

Artikel 1

Luxembourg udpeges til "Europæisk Kulturhovedstad 2007" i overensstemmelse med artikel 2, stk. 1, i afgørelse nr. 1419/1999/EF.

Artikel 2

Sibiu udpeges til "Europæisk Kulturhovedstad 2007" i overensstemmelse med artikel 4 i afgørelse nr. 1419/1999/EF.

Artikel 3

Begge de udpegede byer træffer de nødvendige foranstaltninger for at sikre, at arrangementet opfylder kravene i artikel 1 og 5 i afgørelse nr. 1419/1999/EF.

Udfærdiget i Bruxelles, den

På Rådets vegne

Formand